Marc Riboud

Marc Riboud (født 24. juni 1923 i Saint-Genis-Laval, død 30. august 2016 i Paris) var en fransk fotograf og fotojournalist.

Marc Riboud vokste opp i Lyon i en søskenflokk på sju, og var lillebror til forretningsmennene Antoine og Jean Riboud. Faren deres var vei- og vannbygningsingeniøren og jernbanedirektøren Paul Riboud, mens farfaren var en av grunnleggerne av Lyonnaise de Banque. Marc Riboud begynte tidlig å fotografere, og tok for eksempel bilder fra verdensutstillingen i Paris i 1937 med sin fars Kodak foldekamera.

Han deltok i Den franske motstandsbevegelsen i 1944, og studerte etter andre verdenskrig til maskiningeniør ved École centrale de Lyon fra 1945 til 1948. Han arbeidet som tekniker i Lyon i noen år før han byttet yrke for å bli frilansfotograf. Han flyttet til Paris i 1952 og ble i 1955 fullt medlem i bildebyrået og fotografkollektivet Magnum. Fra 1954 bodde og arbeidet han i London. Fra 1955 gjorde han et stort antall fotoreportasjer fra Øst-Asia, for eksempel fra Kina i 1957. Under Vietnamkrigen lagde han i 1968, 1972 og 1976 unike fotoreportasjer i Nord-Vietnam, som var stengt for de fleste andre journalister.

I 1961 giftet han seg med den amerikanske skultptøren Barbara Chase, som var bosatt i Paris. Paret hadde to barn.

Referanser 

Franske fotografer